Diari Oficial de la Generalitat Valenciana


Sumari del DOGV 3170, del 27-01-1998 (1998/551)

DECRET 4/1998, de 20 de gener, del Govern Valencià, pel qual es crea la Comissió Interdepartamental de Medi Ambient de la Generalitat Valenciana.
-------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1998/01/20/4/dof/vci/html**

### Dades del document

Número de DOGV
:   3170

Data del DOGV
:   27-01-1998

Secció del DOGV
:   I. DISPOSICIONS GENERALS

Número del document
:   1998/551


Data del document
:   20-01-1998

Organisme emissor
:   Conselleria de Medi Ambient

Tipus de document
:   Decret

Anàlisi jurídica

DECRET 4/1998, de 20 de gener, del Govern Valencià, pel qual es crea la Comissió Interdepartamental de Medi Ambient de la Generalitat Valenciana. [1998/551]
  
La creació de la Comissió Interdepartamental de Medi Ambient de la Generalitat Valenciana suposa un primer pas decisiu en el desenvolupament d'una nova política de gestió mediambiental estretament relacionada amb les que se segueixen actualment en el conjunt de països que formen part de la Unió Europea. En l'Agenda 21 Regional, i en el document de la Comissió Europea denominat "Cap a la sostenibilitat", s'estableix el caràcter horitzontal de la política mediambiental, així com la urgent necessitat de desenvolupar actuacions coordinades sobre els distints sectors econòmics i socials: construcció d'infraestructures, transports, indústria, energia, turisme, agricultura, educació, benestar social, l'ampli ventall de la política autonòmica per a assolir el màxim impacte social.
  
Posteriorment, l'aprovació de la Carta de València en l'any 1995, va establir el marc general per al desenvolupament de polítiques mediambientals a escala regional, reforçades per aquesta idea del caràcter horitzontal del medi ambient.
  
La Generalitat Valenciana, present als fòrums europeus en els quals es debaten les qüestions mediambientals, de notable impacte en termes de benestar social, aspira a desenvolupar un nou marc autonòmic per a la política de protecció del medi ambient, basat en la coordinació de les actuacions mampreses pels distints departaments que tenen competències en aquesta matèria. Per a tal fi, la Comissió Interdepartamental suposa un instrument bàsic recollit en l'article 31 de la Llei 5/1983, de 30 de desembre, de Govern Valencià, que faculta l'Execu-tiu per a crear comissions interdepartamentals per a l'estudi, coordinació, programació i, si s'escau, propostes de resolució de l'activitat interdepartamental en matèries sectorials comuns.
  
Es pretén crear i impulsar mitjançant aquest decret un òrgan interdepartamental en el qual s'integren les actuacions de les distintes conselleries de la Generalitat Valenciana que tenen competències en la protecció del medi ambient i la consecució d'un desenvolupament sostenible per a l'economia i la societat valenciana.
  
En virtut d'allò exposat i a proposta del conseller de Medi Ambient, després de prèvia deliberació del Govern Valencià, en la reunió del dia 20 de gener de 1998,
  
DECRETE
  
Article 1. Creació
  
Es crea la Comissió Interdepartamental de Medi Ambient de la Generalitat Valenciana com a òrgan col·legiat adscrit a la Conselleria de Medi Ambient.
  
Article 2. Funcions
  
A fi d'exercir la coordinació de les accions del Govern Valencià en matèria de protecció del medi ambient, la Comissió Interdepartamental tindrà les següents funcions:
  
1. Proposar criteris de coordinació de la política de medi ambient amb les altres polítiques sectorials de la Generalitat Valenciana.
  
2. Informar sobre aquells assumptes que li consulten els òrgans de la Generalitat Valenciana.
  
3. Orientar l'Executiu Valencià en les línies generals d'actuació que s'han de dur a terme en relació amb el desenvolupament econòmic, infraestructures i desenvolupament urbanístic en aspectes ambientals.
  
4. Fomentar programes o iniciatives d'actuació conjunta per a la consecució d'unes majors quotes de qualitat ambiental i desenvolupament sostenible a la Comunitat Valenciana.
  
5. Coordinació de les polítiques entre les diverses conselleries i ens de la Generalitat Valenciana, tendents a assolir les reduccions necessàries de CO2 dins d'un marc de desenvolupament sostenible.
  
6. Proposar criteris de racionalització en la utilització dels mitjans humans i materials de què disposa cada Conselleria en aspectes ambientals.
  
Article 3. Composició
  
La Comissió estarà composta pels següents membres:
  
President: conseller de Medi Ambient o persona en qui delegue amb rang de director general.
  
Vocals: un representant amb rang de director general de les següents conselleries:
  
- Conselleria de Presidència.
  
- Conselleria d'Economia, Hisenda i Administració Pública.
  
- Conselleria d'Obres Públiques, Urbanisme i Transports.
  
- Conselleria de Cultura, Educació i Ciència.
  
- Conselleria de Sanitat.
  
- Conselleria d'Ocupació, Indústria i Comerç.
  
- Conselleria d'Agricultura, Pesca i Alimentació.
  
- Conselleria de Medi Ambient.
  
- Conselleria de Benestar Social.
  
Article 4. Secretaria Administrativa
  
La Comissió comptarà amb una Secretaria Administrativa les funcions de la qual les exercirà l'Àrea del Gabinet de Coordinació Interdepartamental de la Conselleria de Presidència.
  
Article 5. Funcionament
  
Les convocatòries de la Comissió, així com les actuacions de funcionament, es regiran per allò disposat en l'article 32 de la Llei 5/1983, de 30 de desembre, de Govern Valencià, i en allò no disposat pel dit article, pel que estableix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, per als òrgans col·legiats.
  
Article 6. Comissió Tècnica
  
Per a l'exercici de les seues funcions, la Comissió comptarà amb el suport d'una Comissió Tècnica formada per representants de nivell administratiu de les conselleries que compten amb representants en la Comissió Interdepartamental.
  
Correspondran les tasques de secretari d'aquesta Comissió Tècnica al funcionari que designe la Conselleria de Medi Ambient.
  
DISPOSICIONS FINALS
  
Primera
  
Es faculta el conseller de Medi Ambient per a dictar les disposicions que resulten necessàries per al desenvolupament, execució i compliment del que disposa aquest decret.
  
Segona
  
Aquest decret entrarà en vigor l'endemà de la seua publicació.
  
Valencia, 20 de gener de 1998.
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller de Medi Ambient,


Còpia Permalink ELI